b'\n_START_ARTICLE_\nPliska\n_START_PARAGRAPH_\nPliska (\xd0\x9f\xd0\xbb\xd0\xb8\xd1\x81\xd0\xba\xd0\xb0) er en by i Sjumen oblast i Bulgaria og landets f\xc3\xb8rste hovedstad. I nyere tid het byen Aboba men den ble omd\xc3\xb8pt til Pliska etter at de arkeologiske utgravningene starta og den historiske byen ble oppdaget.\n_START_SECTION_\nDet historiske Pliska\n_START_PARAGRAPH_\nPliska var Bulgarias hovedstad mellom 681 og 893. If\xc3\xb8lge en bulgarsk kr\xc3\xb8nike ble byen grunnlagt av khanen Asparuch. Den omtales som Pliskusa av Georgios Kedrenos og Anna Komnena. Den hadde et areal p\xc3\xa5 23 km\xc2\xb2 og var omgitt av en vollgrav og jordvoller. Den indre festningas vegger var 2,6 meter tjukke og omkring 12 meter h\xc3\xb8ye._NEWLINE_Pliska ble inntatt av den bysantinske armeen i 811, men de ble snart sl\xc3\xa5tt tilbake av khanen Krum i slaget ved Pliska. Khan Omurtag f\xc3\xb8rte inn h\xc3\xa5ndverkere og kunsth\xc3\xa5ndverkere for \xc3\xa5 forbedre byen. I 886 grunnla Boris I Pliskas litter\xc3\xa6re skole (etter 893 Preslavs litter\xc3\xa6re skole) som ble leda av Naum av Preslav._NEWLINE_892 skjedde det et hedensk oppr\xc3\xb8r i byen, som var leda av kung Vladimir. Etter at oppr\xc3\xb8ret hadde blitt sl\xc3\xa5tt ned ble Vladimir avsatt og Boris Is tredje s\xc3\xb8nn, Simeon, ble satt p\xc3\xa5 tronen. En av hans f\xc3\xb8rsta beslutninger som konge var \xc3\xa5 flytte hovedstaden til Preslav, en befesta by i n\xc3\xa6rheten av Pliska, antageligvis p\xc3\xa5 grunn av den sterke hedenske innflytelsen i den gamle hovedstaden._NEWLINE_Pliskas betydning sank gradvis i l\xc3\xb8pet av 900-tallet siden makta og tilganger ble samla i Preslav. Byen ble \xc3\xb8delagt under angrepa fra de kievske russerne og Det bysantinske riket mellom 969 og 972, og ble ikke bygd opp igjen._NEWLINE_Ruinene av byen Pliska ligger 3 kilometer nord for den n\xc3\xa5v\xc3\xa6rende byen Pliska. Stedet hvor byen l\xc3\xa5 er i dag et nasjonalt arkeologisk reservat.'